"În cel mai scurt timp, respectiv săptămâni, pachetul de cale de rulare pentru secţiunea 1 (Eroilor - Drumul Taberei - n.r.) din magistrala 5 va fi scos la licitaţie. Pentru secţiunea 2, Iancului-Pantelimon, vrem să finalizăm documentaţia de atribuire şi să-l scoatem la licitaţie până la sfîrşitul anului, astfel ca în 2015 să începem lucrările şi la acest tronson", a spus Homor, în cadrul ZF Construction & Infrastructure Summit '14.

El a menţionat că pentru secţiunea Eroilor - Iancului începerea lucrărilor va mai întârzia, deoarece traversează zona centrală, care este o arie cu risc din cauza blocurilor vechi.

"Pentru primul tronson suntem în grafic, astfel că acesta va fi gata în semestrul al doilea din 2016, inclusiv cu trenuri noi. Finanţarea pe zona aflată în execuţie nu este o problemă. Vor fi alocate sumele necesare pentru desfăşurarea în ritm alert a lucrărilor. Fondurile sunt în proporţie de 85% de la UE şi 15% finanţare locală", a spus Homor.

Ţinta Metrorex odată cu finalizarea magistralei 5 este ca 100.000 de călători să meargă cu metroul zilnic, respectiv o treime din populaţia cartierului Drumul Taberei.

În prezent, în Bucureşti, circa 600.000 de persoane circulă zilnic cu metroul, adică o treime din populaţia totală a Capitalei.

În ceea ce priveşte alte proiecte ale Metrorex, Homor a menţionat extensia magistralei 4 către Bucureştii Noi cu două staţii şi un depou, dar pentru care încă există o problemă legată de finanţare.

"Ne luptăm să introducem şi acest proiect în programul de transport care poate fi finanţat din fonduri europene din exerciţiul 2007-2013, iar lupta care a început de mai bine de un an de a convinge forurile europene să finanţeze şi acest proiect a ajuns spre final. Credem că într-o lună-două, acest proiect va beneficia de această finanţare", a precizat Homor.

Investiţiile pe care Metrorex le-a programat până în 2020 se ridică la 900 milioane euro, din care 600 milioane euro vor fi asigurate din fonduri europene.